Document ID: 32015R0180

KOMISIJOS REGLAMENTAS (ES) 2015/180
2015 m. vasario 9 d.
kuriuo iš dalies keičiamas Reglamentas (EB) Nr. 748/2009 dėl orlaivių naudotojų, kurie 2006 m. sausio 1 d. arba vėliau vykdė Europos Parlamento ir Tarybos direktyvos 2003/87/EB I priede nurodytą aviacijos veiklą, sąrašo, kuriame nurodoma kiekvieno orlaivių naudotojo administruojanti valstybė narė
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (1), ypač į jos 18a straipsnio 3 dalies b punktą,
kadangi:
(1)
Direktyva 2003/87/EB buvo iš dalies pakeista Europos Parlamento ir Tarybos direktyva 2008/101/EB (2), kad į Sąjungos šiltnamio efektą sukeliančių dujų apyvartinių taršos leidimų prekybos sistemą būtų įtraukta aviacijos veikla;
(2)
Komisijos reglamente (EB) Nr. 748/2009 (3) nustatytas orlaivių naudotojų, kurie 2006 m. sausio 1 d. arba vėliau vykdė Direktyvos 2003/87/EB I priede nurodytą aviacijos veiklą, sąrašas;
(3)
tuo sąrašu siekiama sumažinti orlaivių naudotojams tenkančią administracinę naštą, pateikiant informaciją, kuri valstybė narė reguliuos konkretų orlaivio naudotoją;
(4)
orlaivio naudotojas į Sąjungos apyvartinių taršos leidimų prekybos sistemą įtraukiamas, jei jis vykdo Direktyvos 2003/87/EB I priede nurodytą aviacijos veiklą, nepriklausomai nuo to, ar jis yra orlaivių naudotojų sąraše, kurį Komisija parengė pagal tos direktyvos 18a straipsnio 3 dalį;
(5)
nustatant atnaujintą orlaivių naudotojų sąrašą, kad į jį būtų įtraukti orlaivių naudotojai, kurie 2014 m. vykdė Direktyvos 2003/87/EB I priede nurodytą aviacijos veiklą, buvo atsižvelgta į Komisijai orlaivių naudotojų ir paslaugų bendrovių pateiktas orlaivių parko deklaracijas. Tačiau dėl to, kad buvo pateikta ne visa informacija, atnaujintame sąraše vietoj orlaivio naudotojo dažnai nurodomos valdymo arba paslaugų bendrovės ir orlaivių registravimo ženklai;
(6)
todėl Reglamentas (EB) Nr. 748/2009 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 748/2009 priedas pakeičiamas šio reglamento priedu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. vasario 9 d.

Labels: 8
18
20